Islam Somaliassa

Islam on Somaliassa virallinen valtionuskonto ja sharia kansallisen lainsäädännön perusta. Maan uskonnollinen kartta on hyvin yhtenäinen, sillä asukkaista 99,9 % on muslimeja, 98 % sunneja, ja heistä lähes kaikki seuraavat shafi'i-koulukunnan oppeja. 
Islamin erityispiirteitä Somaliassa.
Somalit vaelsivat Etiopiasta nykyiseen Somaliaan 1700-luvulla työntäen edellään alueella asuneita oromoja. Seuraavalla vuosisadalla he jatkoivat Pohjois-Keniaan asti. Vaikka somalit eivät ole arabeja, he pitävät itseään profeetta Muhammedin jälkeläisinä ja katsovat kuuluvansa Muhammedin quraish-heimoon. Käsitys on niin vahva, että vuonna 1974 Somalia hyväksyttiin Arabiliittoon.
Somalit kuuluvat johonkin kolmesta suuresta suufilaisesta veljeskunnasta, joita ovat "qadiriya", "ahmadiya" ja "salihiya". Pohjois-Somalian paimentolaisyhteisöissä veljeskunnat ymmärretään suojelluiksi heimoiksi, ja ne toimivat riitojen sovittelijoina. 
Somaliassa on Marokon tapaan kaksi miesihannetta, uskonnollinen, mystisellä "barakalla" varustettu ”Jumalan mies” sekä soturi, ”keihäänkantaja.” Jumalan miehet ovat pyhimyksiä, jotka toimivat välittäjinä sekä suhteissa Jumalaan että muihin ihmisiin. Heillä on siunauksellista parantavaa voimaa ja parannuskeinoja. Yleinen parannuskeino on liottaa Koraanin säkeitä sisältävän kirjoitusliuskan mustetta potilaalle annettavaan rohtoon. Pyhimykset tekevät ihmeitä ja osaavat esimerkiksi muuttaa vihollisen kiveksi. Kun paikallinen suufipyhimys kuolee, hänen haudastaan tulee pyhiinvaelluskohde, jossa on "barakaa". Pyhimyshaudoille tehdyt pyhiinvaellukset korvaavat pyhiinvaellusta Mekkaan. Heidän lisäkseen Somalia on täynnä muita kunnioitettuja miehiä, jotka suorittavat uskonnollisia tehtäviä. 
Kuten Marokossa, myös Somaliassa suufilaisuuden kanssa kilpailee puhdasoppisempi islamin muoto, joka korostaa "šariaa" ja uskovan suoraa yhteyttä Jumalaan ilman pyhimyksiä. Myös he ovat yleensä vailla koulutusta olevia maalaissaarnaajia "(wadaad)." Oppineisuutta voi toisaalta löytyä myös suufilaisista veljeskunnista, joiden pyhimyskultti muistuttaa perinteistä esi-isien kulttia. Islamistinen terroristijärjestö al-Shabaab korostaa puhdasoppista islamia ja hävittää suufilaisia pyhimyshautoja, joiden palvontaa se pitää epäislamilaisena.
Tyttöjen ympärileikkausperinne.
Antropologi I. M. Lewis on todennut, että somalit ovat hartaita, jopa kiihkeitä muslimeja, [...] jotkut islamilaiset käytännöt ovat niin lujasti kiinnittyneet somalien elämään, että vähemmän asiaan perehtyneet voivat luulla niitä somalien perinnäistavoiksi islamilaisten tapojen asemesta.Tyttöjen sukupuolielinten silpominen on luultavasti perinnäistapa, mutta kuuluu myös islamilaisen shafi'i -koulukunnan pakollisiin rituaaleihin. Silpominen tapahtuu, kun tyttö on 8–10 tai joskus nuorempikin. Tällöin osa klitorista poistetaan ja vulva ommellaan umpeen. Tytöistä 96 % joutuu silvonnan äärimuotojen kohteeksi, vaikka perustuslaissa käytäntö on kielletty vuodesta 2012 lähtien.
Kristittyjen vainot.
Kristinuskon vaikutus väheni 1970-luvulla, jolloin kirkkojen ylläpitämät koulut suljettiin ja lähetystyöntekijät karkotettiin. Mogadishun tuomiokirkko vaurioitui pahasti sisällissodan aikana tammi–helmikuussa 1992. Vuonna 2012 Somalian kristittyjen johtajat arvioivat maassa olevan alle 200 kristittyä. 
Open Doors -järjestön World Watch-listauksen mukaan kristityt kokevat Somaliassa äärimmäistä vainoa. Islamilla on suuri rooli Somalian identiteetissä ja kristityiksi epäillyt ovat kuolemanvaarassa. Naiskäännynnäisillä on järjestön mukaan suuri riski joutua raiskatuksi tai pakkoavioliittoihin. Kristittyjen miesten perheet saatetaan katsoa suojattomiksi ja leimata tämän kääntymyksen vuoksi.